和吳沖卿學士石屏
作者：梅堯臣
朝代：宋

paragraphs: 吳夫子，佩銀龜。
乘天馬，索怪奇。
忽得虢略一片石，其中白色圓如規。
又有樹與烏，畫手雖妙何能爲。
吳乃持問歐陽公，比公曩獲尤可疑。
疑不爲辨賦以詩，詩辭粲粲明星垂。
復遣齎來使我和，坐上鉅公傍睨之。
范侯實有楊雄學，咸云此理難究推。
我歸滌慮反覆思，義雖不經聊解頤。
月與太陽合朔時，陽烏飛上桂樹枝。
枝上作窠生羣兒，人不知天公。
天公欲俾世間見，影著石面如黏黐。
烏既不得去，月亦不可移。
留爲千古作好玩，慎勿傾撲同玉碑。